Tom Cruise (gebore as Thomas Cruise Mapother IV; 3 Julie 1962) is ’n Amerikaanse akteur en rolprentmaker. Hy is vir drie Oscars benoem en het drie Golden Globes gewen. Hy het sy loopbaan in 1981 op 19 jaar begin in die rolprent Endless Love. Ná byspelerrolle in Taps (1981) en The Outsiders (1983), het hy sy eerste hoofrol in 1983 gekry in die romantiese komedie Risky Business. Hy het veral aandag getrek met sy rol as Pete "Maverick" Mitchell in die aksiedrama Top Gun (1986). Sedert 1996 is hy bekend vir sy rol as geheime agent Ethan Hunt in die Mission: Impossible-reeks, waarvan die mees onlangse prent, Mission: Impossible – Rogue Nation, in 2015 uitgereik is. Cruise word beskou as een van grootste sterre in Hollywood. Hy het in die 1980's in ’n paar ander suksesvolle prente gespeel, soos die dramas The Color of Money (1986), Cocktail (1988), Rain Man (1988) en Born on the Fourth of July (1989).